Document ID: 32005R2151

ΚΑΝΟΝΙΣΜΌΣ (ΕΚ) αριθ. 2151/2005 ΤΗΣ ΕΠΙΤΡΟΠΉΣ
της 23ης Δεκεμβρίου 2005
για τη θέσπιση λεπτομερών κανόνων σχετικά με το άνοιγμα και τη διαχείριση δασμολογικής ποσόστωσης για τα προϊόντα του τομέα της ζάχαρης, καταγωγής πρώην Γιουγκοσλαβικής Δημοκρατίας της Μακεδονίας, όπως προβλέπεται στη Συμφωνία Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της πρώην Γιουγκοσλαβικής Δημοκρατίας της Μακεδονίας αφετέρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2005/914/ΕΚ της 21ης Νοεμβρίου 2005 του Συμβουλίου για τη σύναψη πρωτοκόλλου με το οποίο τροποποιείται η Συμφωνία Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της πρώην Γιουγκοσλαβικής Δημοκρατίας της Μακεδονίας αφετέρου, για δασμολογική ποσόστωση στις εισαγωγές ζάχαρης και προϊόντων του τομέα της ζάχαρης καταγωγής πρώην Γιουγκοσλαβικής Δημοκρατίας της Μακεδονίας στην Κοινότητα (1), και ιδίως το άρθρο 3,
Εκτιμώντας τα ακόλουθα:
(1)
Το άρθρο 27 παράγραφος 2 δεύτερο εδάφιο της Συμφωνίας Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της πρώην Γιουγκοσλαβικής Δημοκρατίας της Μακεδονίας αφετέρου (2) (εφεξής η «ΣΣΣ») προβλέπει ότι η Κοινότητα οφείλει να εφαρμόσει δασμολογική απαλλαγή στις εισαγωγές στην Κοινότητα προϊόντων καταγωγής πρώην Γιουγκοσλαβικής Δημοκρατίας της Μακεδονίας, τα οποία υπάγονται στους κωδικούς 1701 και 1702 της Συνδυασμένης Ονοματολογίας, με όριο ετήσιας δασμολογικής ποσόστωσης 7 000 τόνους (καθαρό βάρος).
(2)
Η ΣΣΣ τίθεται σε ισχύ την 1η Ιανουαρίου 2006 και, συνεπώς, πρέπει η ποσόστωση να ανοιχθεί και να τεθούν σε ισχύ οι λεπτομερείς κανόνες εφαρμογής από την 1η Ιανουαρίου 2006.
(3)
Προκειμένου να διασφαλιστεί η τήρηση της ποσότητας των 7 000 τόνων της ετήσιας δασμολογικής ποσόστωσης, πρέπει να αποφευχθεί οιαδήποτε θετική ανοχή επί των εισαγόμενων ποσοτήτων, ενώ δεν πρέπει να είναι μεταβιβάσιμα τα δικαιώματα που απορρέουν από τα πιστοποιητικά εισαγωγής. Ως εκ τούτου, υπάρχει ανάγκη παρέκκλισης από ορισμένες διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3).
(4)
Για τη διασφάλιση της αποτελεσματικής διαχείρισης των εισαγωγών στο πλαίσιο της ετήσιας δασμολογικής ποσόστωσης, πρέπει να ληφθούν μέτρα που θα επιτρέπουν στα κράτη μέλη να καταχωρίζουν τα σχετικά δεδομένα και να τα υποβάλλουν στην Επιτροπή.
(5)
Για τη βελτίωση των ελέγχων, οι εισαγωγές των προϊόντων που εμπίπτουν στην ετήσια δασμολογική ποσόστωση πρέπει να αποτελούν αντικείμενο παρακολούθησης, σύμφωνα με το άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (4).
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ο παρών κανονισμός θεσπίζει τους λεπτομερείς κανόνες διεξαγωγής των εισαγωγών στην Κοινότητα προϊόντων που υπάγονται στους κωδικούς 1701 και 1702 της Συνδυασμένης Ονοματολογίας, καταγωγής πρώην Γιουγκοσλαβικής Δημοκρατίας της Μακεδονίας, στο πλαίσιο της ετήσιας αδασμολόγητης ποσόστωσης των 7 000 τόνων (καθαρό βάρος) που προβλέπεται στο άρθρο 27 παράγραφος 2 δεύτερο εδάφιο της Συμφωνίας Σταθεροποίησης και Σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της πρώην Γιουγκοσλαβικής Δημοκρατίας της Μακεδονίας αφετέρου (εφεξής η «ΣΣΣ»).
2. Η ποσόστωση που αναφέρεται στην παράγραφο 1 ανοίγεται από την 1η Ιανουαρίου 2006.
Άρθρο 2
1. Οι εισαγωγές που αναφέρονται στο άρθρο 1 υπόκεινται στην υποβολή πιστοποιητικού εισαγωγής, το οποίο θα φέρει τον αύξοντα αριθμό ποσόστωσης 09.4327.
2. Τα πιστοποιητικά εισαγωγής που προβλέπονται στην παράγραφο 1 εκδίδονται σύμφωνα με τον κανονισμό (ΕΚ) αριθ. 1291/2000 και τον κανονισμό (ΕΚ) αριθ. 1464/95 (5) της Επιτροπής, εκτός αντίθετων διατάξεων του παρόντος κανονισμού.
Άρθρο 3
Για τους σκοπούς του παρόντος κανονισμού, νοούνται ως:
α)
«περίοδος εισαγωγής», η ετήσια περίοδος από την 1η Ιανουαρίου έως τις 31 Δεκεμβρίου·
β)
«εργάσιμη ημέρα», μια εργάσιμη ημέρα στα γραφεία της Επιτροπής στις Βρυξέλλες.
Άρθρο 4
1. Οι αιτήσεις για έκδοση πιστοποιητικού εισαγωγής υποβάλλονται στις αρμόδιες αρχές των κρατών μελών.
2. Οι αιτήσεις για έκδοση πιστοποιητικού εισαγωγής συνοδεύονται από απόδειξη ότι ο αιτών έχει προβεί σε σύσταση εγγύησης ύψους 2 ευρώ ανά 100 χιλιόγραμμα.
Άρθρο 5
Οι αιτήσεις για έκδοση πιστοποιητικού εισαγωγής και τα πιστοποιητικά εισαγωγής περιέχουν τις ακόλουθες ενδείξεις:
α)
στο τετραγωνίδιο 8, «πρώην Γιουγκοσλαβική Δημοκρατία της Μακεδονίας», η λέξη «ναι» σημειώνεται με σταυρό·
β)
στο τετραγωνίδιο 20, σημειώνεται μία από τις ενδείξεις του παραρτήματος.
Τα πιστοποιητικά εισαγωγής ισχύουν μόνο για προϊόντα καταγωγής πρώην Γιουγκοσλαβικής Δημοκρατίας της Μακεδονίας.
Άρθρο 6
1. Οι αιτήσεις για έκδοση πιστοποιητικών εισαγωγής μπορούν να υποβάλλονται κάθε εβδομάδα, από Δευτέρα έως Παρασκευή. Το αργότερο την πρώτη εργάσιμη ημέρα της επόμενης εβδομάδας, τα κράτη μέλη κοινοποιούν στην Επιτροπή τις ποσότητες των προϊόντων του τομέα της ζάχαρης, αναλυόμενες ανά οκταψήφιο κωδικό ΣΟ, για τις οποίες υποβλήθηκαν την προηγούμενη εβδομάδα αιτήσεις για έκδοση πιστοποιητικών εισαγωγής.
2. Η Επιτροπή καταρτίζει το εβδομαδιαίο σύνολο ποσοτήτων για τις οποίες υποβλήθηκαν αιτήσεις για έκδοση πιστοποιητικών εισαγωγής.
3. Όταν οι αιτήσεις για έκδοση πιστοποιητικών εισαγωγής για τη δασμολογική ποσόστωση που αναφέρεται στο άρθρο 27 παράγραφος 2 δεύτερο εδάφιο της ΣΣΣ υπερβαίνουν το επίπεδο της εν λόγω ποσόστωσης, η Επιτροπή αναστέλλει την υποβολή περαιτέρω αιτήσεων για τη συγκεκριμένη ποσόστωση κατά την τρέχουσα περίοδο εισαγωγών, καθορίζει τον συντελεστή χορήγησης που πρέπει να εφαρμοστεί και ενημερώνει τα κράτη μέλη ότι σημειώθηκε επίτευξη του σχετικού ορίου.
4. Όταν, κατ’ εφαρμογή των μέτρων που έχουν ληφθεί σύμφωνα με την παράγραφο 3, η ποσότητα για την οποία εκδίδεται το πιστοποιητικό είναι μικρότερη από την αιτηθείσα, η αίτηση για την έκδοση πιστοποιητικού μπορεί να αποσυρθεί εντός τριών εργασίμων ημερών από τη λήψη των εν λόγω μέτρων. Σε περίπτωση απόσυρσης, η εγγύηση αποδεσμεύεται πάραυτα.
5. Τα πιστοποιητικά εκδίδονται την τρίτη εργάσιμη ημέρα μετά από την κοινοποίηση που προβλέπεται στην παράγραφο 1, με την επιφύλαξη των μέτρων που λαμβάνει η Επιτροπή σύμφωνα με την παράγραφο 3.
6. Όταν, κατ’ εφαρμογή των μέτρων που έχουν ληφθεί σύμφωνα με την παράγραφο 3, η ποσότητα για την οποία εκδίδεται πιστοποιητικό εισαγωγής είναι μικρότερη από την αιτηθείσα, το ποσό της εγγύησης μειώνεται αναλογικά.
7. Παράλληλα με την κοινοποίηση που αναφέρεται στην παράγραφο 1, τα κράτη μέλη κοινοποιούν στην Επιτροπή τις ποσότητες ζάχαρης για τις οποίες έχουν εκδοθεί πιστοποιητικά εισαγωγής σύμφωνα με την παράγραφο 5, ή έχουν αποσυρθεί σύμφωνα με την παράγραφο 4, καθώς και τις ποσότητες ζάχαρης για τις οποίες τα πιστοποιητικά εισαγωγής έχουν επιστραφεί αχρησιμοποίητα ή χρησιμοποιήθηκαν μόνο εν μέρει. Οι εν λόγω κοινοποιήσεις αναφέρονται σε πληροφορίες που ελήφθησαν κατά την προηγούμενη εβδομάδα, από Δευτέρα έως Παρασκευή.
8. Οι κοινοποιήσεις που αναφέρονται στις παραγράφους 1 και 7 πραγματοποιούνται με ηλεκτρονικά μέσα, χρησιμοποιώντας τα υποδείγματα που διαβιβάζει η Επιτροπή στα κράτη μέλη.
Άρθρο 7
Τα πιστοποιητικά εισαγωγής ισχύουν από την ημερομηνία της πραγματικής έκδοσής τους έως τις 31 του επόμενου Δεκεμβρίου.
Άρθρο 8
1. Κατά παρέκκλιση από το άρθρο 8 παράγραφος 4 του κανονισμού (ΕΚ) αριθ. 1291/2000, η ποσότητα που τίθεται σε ελεύθερη κυκλοφορία δεν μπορεί να υπερβαίνει την ποσότητα που αναγράφεται στα τετραγωνίδια 17 και 18 του πιστοποιητικού εισαγωγής. Για τον σκοπό αυτό, στο τετραγωνίδιο 19 του πιστοποιητικού αναγράφεται ο αριθμός «0».
2. Κατά παρέκκλιση από το άρθρο 9 παράγραφος 1 του κανονισμού (ΕΚ) αριθ. 1291/2000, τα δικαιώματα που απορρέουν από τα πιστοποιητικά εισαγωγής δεν είναι μεταβιβάσιμα.
Άρθρο 9
Κατόπιν σχετικού αιτήματος της Επιτροπής, τα κράτη μέλη διαβιβάζουν στην Επιτροπή τα λεπτομερή στοιχεία των ποσοτήτων προϊόντων που έγιναν δεκτά για ελεύθερη κυκλοφορία στο πλαίσιο της ετήσιας δασμολογικής ποσόστωσης, για τους μήνες που προσδιορίζει η Επιτροπή, σύμφωνα με το άρθρο 308δ του κανονισμού (ΕΟΚ) αριθ. 2454/93.
Άρθρο 10
Ο παρών κανονισμός αρχίζει να ισχύει από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2005.

Labels: 3
17
18